<classify> NAIBU Waziri wa Ujenzi, Uchukuzi na Mawasiliano, Atashasta Nditiye amesema reli mpya ya kisasaSGR itapita kwenye milima na haitapita karibu na mito na kingo za mito ili kuepusha na tatizo la mafuriko. Nditiye aliyasema hayo alipokuwa akijibu swali la msingi na Mbunge wa Mpwapwa, George Lubeleje CCM. Katika swali lake, Lubeleje alitaka kujua serikali ina mpango gani wa kuhamisha njia ya reli katika eneo la kuanzia stesheni ya Kidete-Godegode mpaka Gulwe ambako kumekuwa na mafuriko ya mara kwa mara na hasa wakati huu ambapo SGR inajengwa.Akijibu, Nditiye alisema reli hiyo ya kisasa pia itajengwa ndani ya mahandaki na madaraja yenye mihimili iliyoinuliwa juu zaidi. Kwa kuzingatia utatuzi huu, kutajengwa mahandaki manne yatakayokuwa na umbali wa jumla la kilomita 2.75 pamoja na madaraja yenye uwazi wa mita 400, alisema. Aidha, Nditiye alisema wizara yake kwa kushirikiana na Serikali ya Japan kupitia shirika lake la JICA imekamilisha upembuzi yakinifu kuhusu tatizo la mafuriko ya mara kwa mara katika stesheni ya treni ya Kidete-Godegode- Gulwe na Msagali.Atashasta alisema ili kuepukana na uharibifu unaojirudia kila mwaka kutokana na mafuriko serikali imechukua hatua mbalimbali. Hatua hizo ni pamoja kutoweka reli mpya itakayojengwa kutokuwa karibu na mito na kupitisha milimani mbali na kingo za mito ya Mkondoa na Chasungwi. Pia reli mpya katika maeneo mengine korofi itapita zaidi ya kilometa mbili kutoka reli ya sasa, alisema.  <topic>: kitaifa 